paragraph_text: Kada ga na svojoj samrtnoj postelji 840. Ludvig proglašava budućim carem Lotar to shvaća kao znak potrebe povrata državnog jedinstva Franačkog Carstva. Odluka njegove braće Karla II. i Ludviga Njemačkog da ne priznaju njegovo vrhovništvo rezultira ratom. Odlučujuća bitka rata vodi se kod Fontenaja 25. lipnja 841. godine kada je Lotarova vojska pretrpjela katastrofalan poraz, a pobjedu su izvojevala njegova braća. Kratko vrijeme po završetku bitke Lotar bježi iz svog glavnog grada Aachena u koji ubrzo ulaze protivnički vojnici.